Batswadi ba rena ke Dihlatse tša Jehofa gomme ba be ba dutše ba balela Jairo dikanegelo tša ka Beibeleng go tloga ge e be sa le lesea. Ka mehla ba be ba lemoga gore bophelo bo na le morero ge motho a na le tswalano le Modimo. Jairo o ikhweditše a na le mmele o fokolago woo o dulago o utlautlega, eupša o be a ka ba le kholofelo e phadimago le e tiilego ka bokamoso. Lega go le bjalo, ba be ba fela ba ipotšiša ge e ba Jairo a ka kgona go kwešiša Beibele. Mongwadi wa Beibele ke Modimo, eupša o dirišitše batho go e ngwala. Taba ye e ka swantšhwa le ge rakgwebo a botša mongwaledi wa gagwe gore a ngwale lengwalo leo le nago le dikgopolo tša gagwe. Modimo o dirišitše moya wa gagwe o mokgethwa go hlahla bangwadi ba Beibele gore ba ngwale dikgopolo tša gagwe. Moya wa Modimo o ile wa ba hlahla ka ditsela tše di fapafapanego, ka dinako tše dingwe o be o dira gore ba bone dipono goba ba lore ditoro tšeo ka morago ba bego ba di ngwala.